Fetħet f’Montreux, l-Iżvizzera, il-konferenza internazzjonali li fiha dawk li qed jieħdu sehem se jippruvaw isibu tarf tal-gwerra ċivili fis-Sirja li ħalliet 100,000 mejta u midruba, bini meqrud u famiji sħaħ – jew li fadal minnhom – imġegħla jaħarbu minn djarhom minħabba x-xita ta’ bombi u jfittxu kenn fil-pajjiżi ġirien. Fil-konferenza – imsejħa Ginevra II – qed jieħdu sehem ir-rappreżentanti tal-gvern tal-President Assad u dawk tal-oppożizzjoni flimkien ma’ dawk li jxaqilbu lejn naħa jew oħra. Is-Segretarju Ġenerali tan-Nazzjonijiet Magħquda Ban-Ki-moon qal lid-delegati li qed jiffaċċjaw sfida diffiċli izda hemm ċans “għal bidu ġdid.” Madankollu mhux mistennija żblokki kmieni. Kwistjoni ewlenija li dwarha l-ebda naħa ma tidher li hi lesta li ċċedi, hija l-futur tal-President Sirjan Bashar al-Assad. Lejliet dan is-summit, il- kelliema tad-Dipartiment tal-Istat Amerikan Marie Harf qalet li l-eluf ta’ ritratti li allegatament juru tortura u qtil barbaru ta’ pruġunieri tal-gvern Sirjan jikkonfermaw kemm ir-reġim tal-President Assad għandu jitneħħa mill-poter. Waqt li qalet li r-ritratti jkexkxu, Harf ikkundannat il-qtil ta’ 11.000 pruġunier tal-gwerra kif dokumentat f’rapport ta’ tliet prosekuturi internazzjonali li jisħqu li Assad għandu jiġi mixli quddiem i-lqorti internazzjonali għal krimini kontra l-umanità. Kelliem għall-Gvern Sirjan qal li r-rapport m’għandu ebda kredibilità għax kien kummissjonat mill-Qatar li jiffinanza lir-ribelli. Lakhdar Brahimi (Lega Għarbija), John Kerry (Segretarju ta’ l-Istat Amerikan) , Ban Ki-moon u Sergei Lavrov (Ministru għall-Affarijiet Barranin Russu) f’Montreux Ritratt fuq net juri uffiċjali tal-Gvern Sirjan jaslu f’lukanda f’Montreux, l-Isvizzera.